Sukob u vodećoj koaliciji Njemačke zbog prihvata migranata iz BiH

Između stranaka vodeće koalicije u Njemačkoj izbio je sukob zbog pitanja prihvata migranata iz Bosne i Hercegovine i Grčke, prenose njemački mediji u ponedjeljak.

„Ono što trenutno doživljavamo u Bosni i Hercegovini i djelomice i na grčkim otocima je stanje humanitarne krize“, rekao je potpredsjednik zastupničkog kluba manjinskog partnera u demokršćansko-socijaldemokratskoj vladi Angele Merkel, Socijaldemokratske stranke Njemačke (SPD) Achim Fest za Njemačku novinsku agenciju (dpa).

On se založio za prihvat migranata koji trenutno žive u nehumanim uvjetima u nekim grčkim izbjegličkim kampovima kao i u područjima Bosne i Hercegovine uz granicu s Hrvatskom.

„Ovdje je pomoć u obliku spremnosti prihvata izbjeglica u nevolji pitanje humanosti“, rekao je Fest.

Političar demokršćanske Unije CDU/CSU i najizgledniji kandidat na predstojećim izborima za predsjednika Kršćansko-demokratske unije Friedrich Merz, se usprotivio prihvatu izbjeglica iz Bosne i Hercegovine i Grčke u Njemačku te se založio za rješenje na razini Europske unije.